L’alcalde de Burjassot planteja les associacions afectades les dues opcions de reordenació del trànsit en el nucli antic de la ciutat
2025-07-24

L’alcalde de Burjassot, Rafa García, es va reunir ahir a la vesprada (dimecres, 3 de febrer) amb representants de les Associacions de Veïns de Nucli Antic, Blasco Ibáñez, Mestre Lope i Barri Lucense per a exposar-los els projectes que té l’Ajuntament per a la reordenació del trànsit en el centre històric i el seu entorn, ja que són les associacions de veïns que es veuran més afectades pels canvis. A la reunió també va assistir el regidor de Governació, i primer tinent d’alcalde, Emili Altur, el regidor d’Urbanisme, José Ruiz, el regidor de Policia, Manuel Pérez Menero, el regidor de Serveis Municipals, Manuel Lozano, i el regidor de Promoció Econòmica, Roc Senent, així com representants de la policia i els responsables tècnics.

En la reunió, l’alcalde va explicar clarament quin és l’objectiu d’aquesta remodelació, que ve estudiant-se des de fa mesos per tècnics d’urbanisme i de policia local, i que no és un altre que aconseguir reduir el trànsit motoritzat de pas en el nucli antic, augmentar la seguretat vial i el trànsit per als vianants en els carrers estrets amb trànsit i amb plataforma única, ja que són de preferència per a vianants, i finalment, reconéixer el nucli antic com un espai singular de la ciutat de Burjassot. Al mateix temps, en la reunió també es va explicar per part dels tècnics que la idea d’aquesta reordenació és habituar les ciutadanes i ciutadans de Burjassot a abandonar l’ús del vehicle motoritzat i realitzar els desplaçaments a peu o amb bicicleta, ja que el centre urbà té 3,5 quilòmetres de llarg per 1,5 d’ample en sentit nord-sud.

En el transcurs de la reunió es va exposar als presents les dues opcions que han plantejat els tècnics, i en les quals ambdues parteixen de la decisió d’adoptar un sentit únic en el carrer Navarra, eix del trànsit de pas en el municipi en sentit horitzontal. Una proposta s’ordena entorn del sentit únic del carrer Navarra cap al carrer Blasco Ibáñez, i la segona proposta és en sentit contrari, un únic sentit del carrer Navarra en direcció a Pintor Goya-Carretera de Llíria. Els tècnics han donat dues opcions, i tal i com va declarar l’alcalde en la reunió “ambdues solucions plantegen avantatges i inconvenients, ambdues solucions són viables, i per açò, també hem conclòs que les persones que resideixen en els barris als quals els afecta la reordenació han de ser els qui opinen i decidisquen també sobre la idoneïtat de cadascuna d’elles. La seua opinió per a nosaltres és molt important, ja que els residents dels barris són els grans usuaris també d’aquestes vies i poden donar idees o solucions que hagen pogut passar desapercebudes”.

“Tenim clar que el carrer Navarra ha de ser d’un únic sentit, i d’ací partiran la resta de circuits de circulació que envolten l’àrea afectada. És un carrer que ara mateix pot ser de difícil trànsit per als vianants, i d’aquesta forma es podran ampliar voreres, repavimentar, i oferir una major seguretat. Al mateix temps, amb aquesta decisió, s’evitarà l’alta velocitat que els vehicles adquireixen pels carrers de preferència per als vianants del Nucli Antic, com són Bisbe Muñoz o Jorge Juan, ja que en ambdues opcions la zona de la Plaça Sequera serà de sentit contrari a l’actual. Hem volgut que les associacions de veïns siguen part prioritària en aquest projecte, que ho estudien, que opinen i que ho debaten amb els seus associats, i dins de quinze dies tornarem a reunir-nos per a adoptar la decisió final, entre tots, i amb el consell dels tècnics. La nostra idea és engegar abans d’abril la reordenació del trànsit per a poder anar, a poc a poc, observant l’adequació de la mateixa i ajustant els xicotets problemes que puguen anar sorgint amb el trànsit diari”, va declarar l’alcalde.